《自乾封归省祖垄过大南岭向玉山》
元代·王逢

从亲客殊乡，所忻尘事屏。兹承有方役，愿言千里骋。

朝辞县北山，午踰虚南岭。湿岚冱浮阴，高日下疏耿。

乱田麦蕃膴，绝壁松秀整。登登箯舆劳，委委萝径永。

异迹辨夔足，独往见僧影。冲襟畼宽旷，玄趣集深静。

丘墓躬汛扫，庭闱念定省。仆夫戒期程，乌啼复予警。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。